गजबको च्याम्पियन शैली
यो सिजन मछिन्द्रविरुद्ध मनाङ मर्स्याङदीको खेलमा थुप्रै पटकथा बुनियो । छैटौं चरणको उक्त प्रतिस्पर्धाको सबैभन्दा रोमाञ्चक त आक्रामक खेलाडी सुनील बलको फ्रिकिक गोल निकै उत्कृष्ट थियो । इन्ज्युरी समयको त्यही गोलमा मछिन्द्रले १–० को जित रचेको थियो । त्यही जितले मछिन्द्र सहिद स्मारक ए’ डिभिजन लिग २०७८ को शीर्षस्थानमा उक्लिएको थियो । मछिन्द्रलाई एएफसी कप २०२२ छनोटमा पुग्न त्यो जित निर्णायक बन्यो ।
काठमाडौँ — यो सिजन मछिन्द्रविरुद्ध मनाङ मर्स्याङदीको खेलमा थुप्रै पटकथा बुनियो । छैटौं चरणको उक्त प्रतिस्पर्धाको सबैभन्दा रोमाञ्चक त आक्रामक खेलाडी सुनील बलको फ्रिकिक गोल निकै उत्कृष्ट थियो । इन्ज्युरी समयको त्यही गोलमा मछिन्द्रले १–० को जित रचेको थियो । त्यही जितले मछिन्द्र सहिद स्मारक ए’ डिभिजन लिग २०७८ को शीर्षस्थानमा उक्लिएको थियो । मछिन्द्रलाई एएफसी कप २०२२ छनोटमा पुग्न त्यो जित निर्णायक बन्यो ।त्यसपछि मछिन्द्रले रफ्तार अझै बढायो । मछिन्द्रलाई लिगमा कुनै पनि टिमले पराजित गर्न त के बराबरीमा रोक्न पनि सकेन । त्यसैले दुई खेल बाँकी छँदै उपाधि सुरक्षित गरेको थियो । मनाङविरुद्धको खेलबाट थालेको जितको शृंखला मछिन्द्रले लिगको अन्तिम खेलमा शनिबार सशस्त्र प्रहरी बलको एपीएफ क्लबसँग पनि कायमै राख्यो । दशरथ रंगशालामा मछिन्द्रलाई एपीएफले कडा चुनौती दियो । दोस्रो हाफको प्रदर्शन त एपीएफकै एकतर्फी भयो । तर, टोलीले मछिन्द्रलाई जितबाट वञ्चित गर्न सकेन ।नियमित कप्तान सुजल श्रेष्ठ निलम्बनमा रहेकाले डिफेन्डर रन्जित धिमालले टिमको नेतृत्व गर्ने मौका पाए । तर, उनी दोस्रो मिनेटमै चोट बोक्दै मैदान छाड्न बाध्य भएपछि अनपेक्षित रूपमा पहिलो रोजाइमा परेका फरवार्ड अभिषेक गुरुङले ४२ औं मिनेटमा गोल गर्दै मछिन्द्रलाई अग्रता दिलाए । तर, एपीएफका प्रदीप लामाले ६९ औं मिनेटमा बराबरी गरेर गोलकिपर विशाल श्रेष्ठको ‘क्लिन सिट’ लाई ११ खेलमा टुंग्याइदिए । दोस्रो हाफमा मैदानमा प्रवेश गरेका रेजिन सुब्बाले ८१ औं मिनेटमा निर्णायक गोल गरेपछि मछिन्द्रले २–१ को जित निकल्यो । यो मछिन्द्रको लगातार आठौं जित हो । अघिल्लो सिजन (२०७६) को सातौं खेलमा हिमालयन शेर्पासँग २–० ले हारेयता मछिन्द्र लिगमा अपराजित छ । यस शृंखलामा २१ खेल पुगेको छ ।मछिन्द्रले पहिलोपल्ट लिग च्याम्पियन (२०७६) हुँदा १० जित, २ बराबरी र १ हारको नतिजा निकालेको थियो । त्यस तथ्यांकमा सुधार गर्दै यो सिजन ११ जित र २ बराबरी खेल्दै मछिन्द्रले उपाधि रक्षा गरेको हो । यही तथ्यांकले पनि मछिन्द्रलाई ट्रफी चुम्न पहिलाभन्दा यसपालि सजिलो भएको देखाउँछ । मछिन्द्रलाई गत सिजन उपाधि जित्न अन्तिम खेल जित्नैपर्ने अवस्था थियो । त्यो स्थितिमा टोलीले आर्मीको चुनौती १–० ले समाप्त पारेको थियो । यसपालि एक अंक अन्तरमा रहेर मछिन्द्रलाई उपाधि होडमा मनाङले आठौं चणसम्म पछ्याइरह्यो । नवौं चरणमा सकिँदा भने मछिन्द्रले ४ अंकको अग्रता लियो । टोलीले ९ अंकको अग्रतासहित ११ औं चरणमा उपाधि पक्का गरेको थियो । मछिन्द्रले १२ अंकले अगाडि रहेर लिग अन्त्य गर्‍यो । लगातार दोस्रोपल्ट उपविजेता भएको आर्मी पनि यो सिजन अपराजित रह्यो । तर, बराबरीको पर्याय बनेको आर्मीले ५ जित निकाल्यो भने ८ खेलमा अंक बाँड्यो ।‘हाम्रा लागि मनाङविरुद्धको जित नै निर्णायक रह्यो,’ मछिन्द्रका प्रशिक्षक प्रवेश कटुवालले भने, ‘त्यो जितले एएफसी कपमा छनोट भयौं । त्यहीबाट लगातार जित निकाल्यौं र उपाधि जित्न सजिलो भयो ।’ गत सिजनको च्याम्पियन टिमका प्रशिक्षक पनि रहेका उनले भने, ‘पहिला अन्तिम खेलबाट उपाधि जितेका थियौं । यसपालि १२ अंकको अन्तरले जितेका छौं । यसैले उपाधि चुम्न पहिलाभन्दा सजिलो भएको प्रस्ट पार्छ ।’ उनको टिमले अर्को महिना एएफसी कप छनोटमा श्रीलंकाको ब्लु स्टारविरुद्ध खेल्नेछ ।यसअघि आर्मीले मनाङसँग १–१ को बराबरी खेल्दै दोस्रो स्थान सुरक्षित गरेको थियो । अञ्जन विष्टले पहिलो हाफमा मनाङलाई अग्रता दिलाए पनि फ्रान्कलिन कुएटाको आत्मघाती गोलमा आर्मी ७६ औं मिनेटमा बराबरीमा पुगेको हो । एन्फा कम्प्लेक्समा मेसुके ओलोमोउको ह्याट्रिकमा पुलिसमाथि ३–१ को जित निकाल्दै एनआरटी तेस्रो भयो । च्याम्पियन मछिन्द्रले ७५ लाख, उपविजेता आर्मीले ५० लाख र तेस्रो भएको एनआरटीले २५ लाख रुपैयाँ प्राप्त गरे ।सुनील सर्वोत्कृष्टमनाङविरुद्ध लोभलाग्दो गोल गरेका उनै सुनील बल यो लिगकै सर्वोत्कृष्ट खेलाडी घोषित भए । यसपालि मछिन्द्र पुगेका उनले भने, ‘व्यक्तिगत अवार्डभन्दा टिमको सफलता ठूलो हो । मैले टिमका लागि राम्रो गर्न सकेकोमा खुसी छु ।’ लिगमा ६ गोल गरेका उनले एनआरटी, मनाङ र पुलिसविरुद्ध निर्णायक गोल गरेका थिए ।सर्वोत्कृष्ट खेलाडी सुनील बल (तल) । मछिन्द्रकै विशाल श्रेष्ठले उत्कृष्ट गोलकिपरको अवार्ड हात पारे । पहिलो र अन्तिम खेलमा १–१ गोल बेहोरेका उनले ११ खेलमा गोल हुन दिएनन् । उनी सुजल श्रेष्ठ, विशाल राईसँगै दुई फरक क्लबबाट लगातार चारपल्टका लिग च्याम्पियन बनेका छन् । आर्मीका मिडफिल्डर दिनेश हेन्जन उदीयमान खेलाडी चुनिए ।फ्रेन्ड्स क्लबका फरवार्ड जमोल एन्थोनी फ्रान्कोइसले सर्वाधिक गोलकर्ताको अवार्ड जिते । उनीसँगै एनआरटीका मेसुकेले ७–७ गोल गरे । थोरै खेल खेलेको आधारमा ट्रिनिडाड एन्ड टोबागोका जमोलले २ लाखको पुरस्कार जितेका हुन् । सुनीलले ३ लाख, विशालले २ लाख र दिनेशले १ लाख ५० रुपैयाँ हात पारे । शीर्ष लिगको डेब्युमै चौथो भएको सातदोबाटो युवा क्लबले २ लाखको फेयर प्ले अवार्ड प्राप्त गर्‍यो 